EIC จ่อเพิ่มทุนขาย RO สัดส่วน 1:2 ราคา 0.05 บ./หุ้น หวังแตกไลน์ธุรกิจใหม่กระจายความเสี่ยง
EIC จ่อเพิ่มทุนขาย RO สัดส่วน 1:2 ราคา 0.05 บ./หุ้น หวังแตกไลน์ธุรกิจใหม่กระจายความเสี่ยง หลังธุรกิจผลิต-จำหน่ายอะไหล่อิเล็คทรอนิคส์อยู่ในช่วงขาลง
22 ต.ค. 2561

บริษัท อุตสาหกรรม อีเล็คโทรนิคส์ จำกัด (มหาชน) หรือ EIC เปิดเผยว่า มติที่ประชุมคณะกรรมการบริษัทฯ ครั้งที่ 8/2561 เมื่อวันที่ 19 ตุลาคม 2561 เกี่ยวกับการลดทุน การเพิ่มทุน และการจัดสรรหุ้นสามัญเพิ่มทุนของบริษัทฯ เพื่อการเข้าลงทุนในธุรกิจใหม่ซึ่งเป็นธุรกิจที่อยู่ในอุตสาหกรรมที่มีการเติบโตอย่างต่อเนื่อง สามารถก่อให้เกิดรายได้และกระแสเงินสดกับบริษัทฯ ได้ในทันที และเพื่อกระจายความเสี่ยงในการประกอบธุรกิจจากธุรกิจปัจจุบันของบริษัทฯ
โดยที่ประชุมพิจารณามติที่สำคัญให้ลดทุนจดทะเบียนของบริษัทฯ จำนวน 2,589,796,483 บาท จากเดิมทุนจดทะเบียน 6,271,362,692 บาท เป็นทุนจดทะเบียนใหม่ 3,681,566,209 บาท จากนั้นมีมติให้ดำเนินการเพิ่มทุนจดทะเบียนของบริษัทฯ อีกจำนวน 6,539,797,314 บาท จากทุนจดทะเบียน 3,681,566,209 บาท เป็นจำนวน 10,221,363,523 บาท แบ่งออกเป็น 10,221,363,523 หุ้น มูลค่าหุ้นที่ตราไว้หุ้นละ 1 บาท ให้แก่ผู้ถือหุ้นเดิม (RO) ในอัตราส่วน 1:2 (เดิม:ใหม่) ที่ราคาขาย 0.05 บาทต่อหุ้น
ทั้งนี้ที่ประชุมมีมติกำหนดวันประชุมวิสามัญผู้ถือหุ้น ครั้งที่ 1/2561 ในวันที่ 3 ธันวาคม 2561 เวลา 10.00 น. ณ ห้องเทรนนิ่งรูม 1 และห้องเทรนนิ่งรูม 2 ชั้น 8 อาคารเอสเจ อินฟินิท วัน บิสซิเนท คอมเพล็กซ์  เพื่อขอพิจารณาอนุมัติการทำรายการดังกล่าวจากผู้ถือหุ้น ซึ่งจะกำหนดรายชื่อผู้ถือหุ้นที่มีสิทธิในการเข้าร่วมประชุมผู้ถือหุ้นในวันที่ 2 พฤศจิกายน 2561 และกำหนดรายชื่อผู้ถือหุ้นที่มีสิทธิในการจองซื้อและได้รับการจัดสรรหุ้นสามัญเพิ่มทุนในวันเดียวกัน ด้วยบริษัทฯ มีความจำเป็นต้องใช้เงินทุนที่ได้จากการเพิ่มทุนครั้งนี้ทันทีที่บริษัทฯ สามารถเจรจา ตกลงเข้าซื้อหุ้น และลงนามในสัญญาซื้อขายหุ้น
อย่างไรก็ตาม ทีมบริหารของบริษัทฯเห็นว่า การกระจายความเสี่ยงในการประกอบธุรกิจจากธุรกิจปัจจุบันของบริษัทฯ โดยการเข้าไปลงทุนด้านใหม่ๆจะส่งเสริมให้บริษัทฯมีศักยภาพในการสร้างความมั่นคงและเสถียรภาพมากขึ้น ในขณะที่ธุรกิจการผลิตและจำหน่ายอะไหล่อิเล็คทรอนิคส์อยู่ในช่วงขาลง